A kiállítás installálási forgatókönyve

A kiállítás két szinten, de egymással párhuzamosan kívánja a megadott képek segítségével tematizálni a látogató gondolatait. A városi létünket bemutató épített és (megmaradt) természeti környezethez való viszonyulásunk, az ebből fakadó közösségi érzés, életérzés, életstílus kapcsán azt is elő kell hívni, hogy ebből mi lehet az enyém, mi a tiéd és mi a miénk. A városban való élet egy nagyobb közösséget feltételez, mint a vidéki és egyben más minőségű kötődéseket, közösséget is. A *köz*, a *közös* definíciója és bővítményei is alapvetőek ebben a viszonylatban, tehát érdemes lehet végig pörgetni a közlekedés, közösség, közterület, közbeszéd, közellátás, közszolgálatatás, közjó, közület, közhely, (közöd?) kifejezéseket.

A Kondor-terem adottsága, hogy eleve eldugott, szeparált a galéria többi teréhez képest, tehát nyugodtan lehet zajosabb, dinamikusabb a látogatás, mint az emeleti terekben. A kiállítótér eltérő falsíkjai lehetőséget adnak az izgalmas elrendezésre és a nézőpontok, a fókuszok variálására.

A két főfalon - méretéből adódóan - Koós Gábor Budapest Diary c. fadúca és annak nyomata látható. A bejárat melletti jobb oldali falon a dúc, a terem átellenes végében a dobogó feletti részen a nyomat. Koós Gábor fametszete és annak dúca egy utcakép illúzióját kelti, ugyanakkor a technikai kivitelezés párhuzamot mutat a művészi és a valóságos építkezés között. A kiindulás tehát az élettelen város/utcakép, ahol nem jelenik meg az ember. A nagyméretű fadúc anyagával utal a természeti környezetre, témájával pedig az épített környezetre, így kiindulási pontnak tökéletes.

A terem belseje felé haladva mindkét oldalon a ferde tárlókon kapnak helyet a bejárattól balra eső oldalon a természeti környezetet, szemben vele pedig az épített környezetet ábrázoló, illetve ahhoz kapcsolható művek.

A terem közepe felé érve lassan mindkét oldalon megjelenik az ember. A főfalon Koós nyomata kap helyet, amit ki lehet egészíteni egy projektoros vetítéssel, és hanganyaggal, ami az üres utcakép köré vetíti a nyüzsgő város képét. Így ez kiegészül az emberi jelenléttel és teljesen hétköznapi, nagyvárosi jelenetet mutat meg, amit – Budapesten – nap mint nap átélhet a látogató.

A kiállításban nincs kötelező útvonal, bármilyen sorrend szerint körbejárható a terem. Az installálás nehézsége miatt, hogy bizonyos falfelületekre konkrét műveket kellett választani a mérete, vagy a fal terhelhetősége miatt, meghatározzák a művek helyét, ám ezzel együtt látható az az ív, amit az

(1.) épített környezet, az ember nélküli táj, vagyis a város ember nélkül

(2.) természeti és épített környezet, a természet és a város viszonya, illetve

(3.) az emberek a városban, az ember viszonya a természeti és az épített környezethez

vázol fel.

Az illúzió erősítésére a padlóra a városi közlekedés szereplőinek alapvető „sorvezetőit” festenénk fel: gyalogos sáv, kerékpáros sáv, úttest. Hogy ki melyik sávot választja, míg eljut a terem egyik végéből a másikba, azzal együtt egyfajta attitűdöt is kialakít, milyen szerepet vállal a városi hétköznapokban. Így azt is meghatározza, milyen nézőpontból fogja ő értelmezni a látottakat.

Nagyon fontos, hogy az egyes művek kapcsán azok technikájáról, hordozójáról is szó essék, hiszen sok esetben megerősíti, vagy árnyalja annak mondandóját, tartalmát. Itt lehet belecsempészni némi iskolai tananyagot pl: a sokszorosító eljárásokról.

A falakon a képfeliratokon (név, cím, évszám, technika) túl más jellegű szöveg nem jelenik meg, egyrészt mert zsúfolná a látványt, másrészt befolyásolná a szabad asszociációt és szűkítené az értelmezés határait. Az értelmezést segítő rövid szövegeket a képfeliratok alatti felhajtható táblácskán rejtettük el, a megismerése tehát opcionális.